REGULAMENTUL (CE) NR. 1522/2007 AL COMISIEI
din 19 decembrie 2007
de modificare a Regulamentului (CE) nr. 795/2004 de stabilire a normelor de aplicare a schemei de plată unică prevăzute în Regulamentul (CE) nr. 1782/2003
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 54 alineatul (5) și articolul 145 literele (b) și (d),
întrucât:
(1)
Regulamentul (CE) nr. 795/2004 al Comisiei (2) stabilește normele de aplicare a sistemului de plăți unice începând cu anul 2005.
(2)
Regulamentul (CE) nr. 1782/2003, astfel cum a fost modificat prin Regulamentul (CE) nr. 1182/2007 (3), care stabilește norme specifice în sectorul fructelor și al legumelor, definește normele privind sprijinul separat și integrarea sprijinului acordat pentru fructe și legume în sistemul de plăți unice. Prin urmare, trebuie adoptate normele aferente detaliate. Aceste norme detaliate trebuie să urmeze aceleași direcții ca și cele deja stabilite prin Regulamentul (CE) nr. 795/2004 cu privire la uleiul de măsline, tutun, bumbac, hamei, sfeclă de zahăr, trestie de zahăr, cicoare și banane.
(3)
Articolul 2 din Regulamentul (CE) nr. 795/2004 trebuie completat pentru mai multă precizie în ceea ce privește definiția pepinierelor.
(4)
Articolul 21 din Regulamentul (CE) nr. 795/2004 prevede normele detaliate pentru agricultorii care au făcut investiții în capacități de producție sau care au arendat terenuri pe termen lung. Aceste dispoziții trebuie adaptate pentru a se lua în considerare situația specială a agricultorilor din sectorul fructelor și legumelor care au făcut astfel de investiții sau care au încheiat astfel de contracte de arendă pe termen lung înainte de intrarea în vigoare a Regulamentului (CE) nr. 1182/2007.
(5)
Statele membre care au aderat la Comunitate la 1 mai 2004 au instituit un sistem de identificare a parcelelor agricole în temeiul articolului 20 din Regulamentul (CE) nr. 1782/2003. La trecerea de la vechiul sistem de identificare la cel nou, este posibil ca, datorită unor dificultăți de natură tehnică, caracteristicile unor parcele, așa cum erau în 2003, să nu fi fost preluate cu exactitate în noul sistem de identificare. Pentru a facilita implementarea în toate aceste state membre, în acest context, a definiției hectarului „eligibil pentru ajutorul de retragere a terenurilor din circuitul agricol”, menționate la articolul 54 alineatul (2) din regulamentul în cauză, statele membre trebuie autorizate să se deroge, fără a aduce atingere articolului 33 din Regulamentul (CE) nr. 795/2004, de la trimiterea la data prevăzută pentru cererile de ajutor pe suprafață în 2003, stabilită la articolul 54 alineatul (2) primul paragraf, cu condiția ca suprafața agricolă totală eligibilă pentru ajutorul de retragere a terenurilor din circuitul agricol să nu se mărească. În consecință, textul articolului 32 din Regulamentul (CE) nr. 795/2004 trebuie adaptat. Deoarece unele dintre aceste state membre au implementat sistemul de plăți unice pe suprafață de la 1 ianuarie 2007, această derogare trebuie să se aplice cu începere de la data respectivă.
(6)
În cazul agricultorilor cărora li s-au alocat deja sau care au cumpărat sau au primit deja drepturi la plată înainte de data limită de depunere a cererilor de stabilire a drepturilor la plată pentru anul de determinare a sumelor și a hectarelor eligibile vizate la litera M din anexa VII la Regulamentul (CE) nr. 1782/2003, trebuie recalculate valoarea și numărul drepturilor la plată ale acestora, pe baza cuantumurilor de referință și a numărului de hectare care rezultă din integrarea sectorului fructelor și legumelor. În cadrul acestui calcul nu trebuie să se ia în considerare drepturile de plată pentru retragerea terenurilor din circuitul agricol și drepturile care fac obiectul unor condiții speciale.
(7)
În conformitate cu articolul 42 alineatul (1) din Regulamentul (CE) nr. 1782/2003, rezerva națională trebuie reconstituită printr-o reducere liniară a tuturor cuantumurilor de referință. Trebuie stabilite norme în vederea clarificării procedurii pe care o vor aplica statele membre pentru a integra cuantumurile de referință pentru fructe și legume în reconstituirea rezervei naționale.
(8)
Statele membre care aplică modelul regional stabilit la articolul 59 alineatele (1) și (3) din Regulamentul (CE) nr. 1782/2003 trebuie autorizate să stabilească numărul de drepturi la plată per agricultor, care rezultă în urma integrării hectarelor cultivate cu fructe și legume.
(9)
Trebuie să se stabilească data la care statele membre vor informa Comisia cu privire la opțiunile prevăzute la articolul 51 din Regulamentul (CE) nr. 1782/2003.
(10)
Prin urmare, Regulamentul (CE) nr. 795/2004 trebuie modificat în consecință.
(11)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
Articolul 2 se modifică după cum urmează:
(a)
litera (c) se înlocuiește cu următorul text:
„(c)
«culturi permanente» înseamnă culturile pe care nu se practică un sistem de rotație, altele decât pășunile permanente, care ocupă terenurile pentru o perioadă de cinci ani sau mai mare și care produc recolte repetate, inclusiv pepinierele și pădurile mărunte cu rotație rapidă (cod NC ex 0602 90 41), cu excepția culturilor multianuale și a pepinierelor de culturi multianuale;”;
(b)
după litera (k) se inserează următoarea literă:
„(l)
«pepinierele» sunt cele definite la punctul G/5 din anexa I la Decizia 2000/115/CE a Comisiei (4) privind definițiile caracteristicilor, lista produselor agricole, excepțiile de la definiții, precum și regiunile și districtele legate de anchetele privind structura exploatațiilor agricole.
2.
Articolul 21 se modifică după cum urmează:
(a)
la alineatul (1) se adaugă următorul paragraf:
„Pentru investițiile în sectorul fructelor și legumelor, data menționată în primul paragraf este 1 noiembrie 2007.”;
(b)
la alineatul (2) se adaugă următorul paragraf:
„Pentru investițiile în sectorul fructelor și legumelor, data menționată în primul paragraf este 1 noiembrie 2007.”;
(c)
la alineatul (4) se adaugă următorul paragraf:
„Pentru contractele de arendă pe termen lung în sectorul fructelor și legumelor, data menționată în primul paragraf este 1 noiembrie 2007.”
3.
La articolul 32 alineatul (4) se adaugă următorul paragraf:
„Fără a aduce atingere articolului 33 din prezentul regulament, în cazul în care noile state membre, în sensul articolului 2 litera (g) din Regulamentul (CE) nr. 1782/2003, se confruntă cu dificultăți tehnice în stabilirea limitelor anumitor parcele agricole, ca urmare a trecerii de la sistemul de identificare a parcelelor existent la data menționată la articolul 54 alineatul (2) din regulamentul în cauză la sistemul de identificare a parcelelor agricole menționat la articolul 20 din regulamentul în cauză, acestea pot fi derogate de la articolul 54 alineatul (2) primul paragraf din Regulamentul (CE) nr. 1782/2003, pentru a stabili trimiterea la data prevăzută pentru cererile de ajutor pe suprafață pentru 2003 ca 30 iunie 2006. Statele membre iau măsuri pentru a împiedica orice creștere semnificativă a suprafeței totale eligibile pentru drepturile de retragere din circuitul agricol. Cu toate acestea, Bulgaria și România pot stabili data respectivă ca fiind 30 iunie 2007.”
4.
Următorul capitol 6c se inserează înainte de capitolul 7:
„CAPITOLUL 6c
INTEGRAREA SECTORULUI FRUCTELOR ȘI LEGUMELOR ÎN SISTEMUL DE PLĂȚI UNICE
Articolul 48f
Norme generale
(1) Pentru a stabili valoarea și drepturile de plată în cadrul integrării sectorului fructelor și legumelor în sistemul de plăți unice, se aplică articolele 37 și 43 din Regulamentul (CE) nr. 1782/2003, în conformitate cu normele stabilite la articolul 48g din prezentul regulament și, în cazul în care statul membru a aplicat opțiunea prevăzută la articolul 59 din Regulamentul (CE) nr. 1782/2003, cu normele stabilite la articolul 48h din prezentul regulament.
(2) Fără a aduce atingere articolului 12 alineatul (1) din Regulamentul (CE) nr. 795/2004, pentru a aloca drepturile de plată care decurg din integrarea sectorului fructelor și legumelor în sistemul de plăți unice, statele membre pot proceda la identificarea agricultorilor eligibili începând cu data de 1 ianuarie 2008.
(3) Dacă este cazul, articolul 41 alineatul (2) din Regulamentul (CE) nr. 1782/2003 se aplică valorii tuturor drepturilor la plată existente înainte de integrarea sprijinului pentru fructe și legume, precum și cuantumurilor de referință calculate pentru ajutorul pentru fructe și legume.
(4) Procentul de reducere stabilit de statele membre în conformitate cu articolul 42 alineatul (1) din Regulamentul (CE) nr. 1782/2003 se aplică cuantumurilor de referință care corespund produselor din fructe și legume integrate în sistemul de plăți unice.
(5) Perioada de cinci ani prevăzută la articolul 42 alineatul (8) din Regulamentul (CE) nr. 1782/2003 nu va fi reluată în cazul drepturilor la plată provenite din rezerva națională, ale căror cuantumuri au fost recalculate sau mărite în conformitate cu articolele 48g și 48h din prezentul regulament.
(6) În vederea aplicării articolului 7 alineatul (1), a articolelor 12-17, a articolului 20 și a articolului 27 din prezentul regulament în ceea ce privește sectorul fructelor și legumelor, primul an în care se aplică sistemul de plăți unice este anul în care statul membru stabilește sumele și hectarele eligibile vizate la litera M din anexa VII la Regulamentul (CE) nr. 1782/2003, luând în considerare perioada opțională de tranziție de trei ani menționată la al treilea alineat de la litera în cauză.
Articolul 48g
Dispoziții speciale
(1) În cazul în care agricultorul nu deține drepturi la plată sau deține doar drepturi pentru retragerea terenurilor din circuitul agricol sau drepturi care fac obiectul unor condiții speciale până în ultima zi în care poate solicita stabilirea drepturilor la plată fixate în conformitate cu articolul 12 din prezentul regulament, primește drepturi la plată calculate în conformitate cu articolele 37 și 43 din Regulamentul (CE) nr. 1782/2003 pentru fructe și legume.
Primul paragraf se aplică și în cazul în care agricultorul a transferat prin arendă drepturi la plată între primul an al aplicării sistemului de plăți unice și anul integrării sectorului fructelor și legumelor.
(2) În cazul în care unui agricultor i s-au alocat drepturi la plată sau în cazul în care le-a cumpărat sau le-a primit înainte de termenul-limită de depunere a cererilor de stabilire a drepturilor la plată în temeiul articolului 12 din prezentul regulament, valoarea și numărul drepturilor la plată pe care le deține se recalculează după cum urmează:
(a)
numărul drepturilor la plată este egal cu numărul drepturilor la plată pe care le deține, majorat în funcție de numărul de hectare stabilit pentru fructe și legume, cartofi de consum și pepiniere în conformitate cu articolul 43 din Regulamentul (CE) nr. 1782/2003;
(b)
valoarea se obține prin împărțirea sumei formate din valoarea drepturilor la plată deținute și cuantumul de referință calculat în conformitate cu articolul 37 din Regulamentul (CE) nr. 1782/2003 privind sprijinul pentru fructe și legume la numărul stabilit în conformitate cu litera (a) din prezentul alineat.
Pentru calculul prevăzut la acest alineat nu se va ține seama de drepturile la plată pentru retragerea terenurilor din circuitul agricol și de drepturile care fac obiectul unor condiții speciale.
(3) Pentru calculul prevăzut la alineatul (2) se ține seama de drepturile la plată transferate prin arendă înainte de termenul-limită de depunere a cererilor în conformitate cu sistemul de plăți unice, stabilit în temeiul articolului 12. Cu toate acestea, pentru calculul prevăzut la alineatul (2) din prezentul articol nu se ține seama de drepturile la plată transferate prin arendă prin intermediul clauzei contractuale prevăzute la articolul 27 înainte de 15 mai 2004, decât în cazul în care condițiile de arendare pot fi adaptate.
Articolul 48h
Punere în aplicare la nivel regional
(1) În cazul în care un stat membru s-a prevalat de opțiunea prevăzută la articolul 59 alineatul (1) din Regulamentul (CE) nr. 1782/2003, agricultorii primesc un număr de drepturi la plată egal cu numărul noilor hectare eligibile pentru fructe și legume, cartofi de consum și pepiniere, în conformitate cu articolul 59 alineatul (4) din regulamentul în cauză.
Valoarea drepturilor la plată se calculează în conformitate cu articolul 59 alineatele (2) și (3) și cu articolul 63 alineatul (3) din regulamentul în cauză.
În conformitate cu articolul 59 alineatul (4) din regulamentul în cauză, primul an de aplicare este 2008.
(2) Prin derogare de la alineatul (1) primul paragraf, statele membre pot stabili numărul suplimentar de drepturi per agricultor pe baza unor criterii obiective, în conformitate cu litera M din anexa VII la Regulamentul (CE) nr. 1782/2003 pentru fructe și legume, cartofi de consum și pepiniere.”
5.
Înainte de articolul 50 se inserează următorul articol 49b:
„Articolul 49b
Integrarea sectorului fructelor și legumelor
Statul membru prezintă Comisiei, până la data de 1 noiembrie 2008 inclusiv, decizia sa privind opțiunile prevăzute la articolul 51 din Regulamentul (CE) nr. 1782/2003, separate în funcție de produs, an și, atunci când este cazul, regiune.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică de la 1 ianuarie 2008. Cu toate acestea, articolul 1 punctul 3 se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2007.